Тим Хрватске 1998. је био састављен од искусних играча који су играли широм Европе, и на месту селектора био је Блажевић. У Француској репрезентација је направила једну од највећих сензација у историји светских првенстава освојивши треће место. У групној фази Хрватска је победила Јапан и Јамајку и изгубила од Аргентине. У осмини финала елиминисана је Румунија, а у четвртфиналу их је чекала Немачка. Ћиро и играчи су се реванширали Немцима за пораз на ЕП 1996., победом од 3:0 која је изненадила цео свет. Хрватска је у полуфиналу изгубила од Француске са 2:1. Блажевић је критикован што на тој утакмици није убацио Просинечког при резултату 1:1. На утакмици за треће место против Холандије Просинечки је одиграо целу утакмицу и постигао је гол у победи од 2:1 која је Хрватима донела треће место и бронзану медаљу.